《道间驰荔》
宋代·陈宓

六月炎天下丹子，带露凌风日千里。
吾皇慈俭却献来，六宫不袭唐朝事。
王公厌饫远域珍，岂识宵驰常暍死。
郡侯何用苦区区，暑气隆时劳送似。
色香俱坏仅存名，鸟飞不到人何胜。
登盘乍试犹嫌味，颗颗谁知血汗成。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。